སྐྱབས་འགྲོ་གསོལ་འདེབས།
༄༅།  ། སྐྱབས་འགྲོ་གསོལ་འདེབས་བཞུགས་སོ།  །  ༄༅༅།  ། ན་མོ་མུ་ནཱི་ཨནྡྲི་ཡཿཐར་པ་དོན་གཉེར་བ་རྣམས་ཀྱིས་དཀོན་མཆོག་གསུམ་ལ་སྐྱབས་སུ་འགྲོ་བའི་རིམ་པ་ནི་འདི་ལྟར་རོ།  ། མདུན་གྱི་ནམ་མཁར་སེང་ཁྲི་པད་ཟླའི་སྟེང་།  ། རྩ་བའི་བླ་མ་རྒྱལ་བ་ཤཱཀྱའི་ཏོག། གསེར་གྱི་མདོག་ཅན་མཚན་དཔེའི་དཔལ་འབར་བ།  ། ས་གནོན་མཉམ་བཞག་རྡོ་རྗེ་སྐྱིལ་དཀྲུང་གིས།  ། འོད་ཟེར་འབར་བའི་དབུས་ན་ལྷམ་མེར་བཞུགས།  ། འཛུམ་པའི་མདངས་ཀྱིས་རང་ལ་གཟིགས་མཛད་ཅིང་།  ། རིགས་ཀྱི་བུ་ཁྱོད་ང་ཡིས་བསྐྱབ་པར་བྱ།  ། ང་ལ་གསོལ་བ་ཐོབ་ཅེས་ལྷང་ལྷང་གསུང་།  ། རྟེན་ཅིང་འབྲེལ་འབྱུང་བསླུ་བ་མེད་པ་འདིས།  ། སངས་རྒྱས་རྣམས་ཀྱིས་གྲངས་མེད་བསྐལ་པའི་བར།  ། བསོད་ནམས་ཡེ་ཤེས་མཐའ་ཡས་བསྒྲུབས་པའི་མཐུས།  ། ཉོན་མོངས་ཤེས་བྱའི་སྒྲིབ་པ་དྲུངས་ཕྱུང་ཞིང་།  ། མཁྱེན་པའི་ཡེ་ཤེས་ཤེས་བྱ་ཡོངས་ལ་ཁྱབ།  ། བརྩེ་བའི་ཐུགས་རྗེས་འགྲོ་རྒྱུད་ཀུན་ལ་བཅིངས།  ། འཕྲིན་ལས་གང་ལ་གང་འཚམ་ལྷུན་གྱིས་གྲུབ།  ། འོད་ཟེར་གཅིག་གིས་ཀྱང་ནི་སྲིད་གསུམ་འགེངས།  ། མཚན་ཙམ་འཛིན་པའང་བྱང་ཆུབ་ལུང་སྟོན་པའི།  ། ཐུགས་བསྐྱེད་དམ་བཅའ་དུས་ལས་མ་ཡོལ་བར།  ། བརྩེ་བའི་ཕྱག་སྐྱོངས་དགྱེས་པའི་འཛུམ་ཕྱུངས་ལ།  ། ཐབས་མཁས་ཐུགས་རྗེའི་ལྕགས་ཀྱུས་བདག་སྐྱོབས་ཤིག། བདག་ཅག་འཁོར་བ་མ་རིག་མུན་པར་འཐོམས།  ། འདོད་ཆགས་མི་གཙང་འདམ་རྫབ་ནང་དུ་བྱིངས།  ། ཁྱོད་ལ་མ་བསྟེན་ཁྱོད་གསུང་མ་བསྒྲུབས་པས།  ། འཁོར་བ་འཁྱམས་( ༢༧༣ )སོ་ད་ནི་བྱིན་གྱིས་རློབས།  ། མ་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱ།  དེའི་ཆེད་དུ་བླ་མ་དཀོན་མཆོག་གསུམ་ལ་སྐྱབས་སུ་འགྲོ་བླ་མ་དཀོན་མཆོག་གསུམ་མཁྱེན་ནོ།  ། བླ་མ་དང་དཀོན་མཆོག་རིན་ཆེན་རྣམ་པ་གསུམ་ལ་སྐྱབས་སུ་མཆིའོ།  ། བདག་གི་རྒྱུད་བྱིན་གྱིས་བརླབ་ཏུ་གསོལ།  ལན་ཉེར་གཅིག་གམ་བརྒྱ་ལ་སོགས་པ་བརྗོད།  བླ་མ་ཐུབ་པའི་དབང་པོའི་སྐུའི་ཆ་གང་ཡོད་ཐམས་ཅད་ནས་བདུད་རྩི་ཁ་དོག་སྣ་ལྔ་ཆིལ་ཆིལ་བབས་པས་རང་དང་རང་གི་མཐའ་ན་ཡོད་པའི་འགྲོ་བ་ཐམས་ཅད་ལ་ཕོག་པ་སྡིག་སྒྲིབ་རྣམ་སྨིན་གྱི་ཕུང་པོ་དང་བཅས་པ་སྦྱངས།  ལུས་ཤེལ་གོང་ལྟ་བུ་དྭངས་གསལ་འོད་ཀྱི་རང་བཞིན་དུ་གྱུར།  ཚེ་དང་བསོད་ནམས་ལུང་རྟོགས་ཀྱི་ཡོན་ཏན་ཐམས་ཅད་འཕེལ་ཞིང་རྒྱས།  བླ་མ་དཀོན་མཆོག་གསུམ་གྱི་སྐྱབས་འོག་ཏུ་ཚུད་པར་གྱུར།  ཞེས་བརྗོད་ཅིང་བསམ།  བདག་གིས་སྦྱིན་པ་དང་ཚུལ་ཁྲིམས་དང་བཟོད་པ་སོགས་དུས་གསུམ་དུ་བསགས་པའི་དགེ་རྩ་འདི་དག་གི་མཐུ་ལ་བརྟེན་ནས་མར་གྱུར་སེམས་ཅན་ཐམས་ཅད་ཀྱི་དོན་དུ་མྱུར་བ་མྱུར་བར་བླ་ན་མེད་པའི་བྱང་ཆུབ་ཆེན་པོར་མངོན་པར་རྫོགས་པར་འཚང་རྒྱ་བར་ཤོག་ཅིག། དེ་མ་ཐོབ་ཀྱི་བར་དུ་སྐྱིད་རུང་སྡུག་རུང་ལེགས་རུང་ཉེས་རུང་དཀོན་མཆོག་གསུམ་རང་གིས་མཁྱེན་ནོ།  ། ན་མོཿབླ་མའི་སྐུ་ནི་སངས་རྒྱས་འདུས་པའི་སྐུ།  ། བླ་མའི་གསུང་ནི་ཆོས་ཕུང་སྒྲོག་པའི་གསུང་།  ། བླ་མའི་ཐུགས་ནི་མཁྱེན་བརྩེ་ནུས་པའི་ཐུགས།  ། བླ་མ་སངས་རྒྱས་རིན་པོ་ཆེ་ལ་ཕྱག་འཚལ་ལོ།  ། བསྐལ་བཟང་རྣམ་འདྲེན་རྒྱལ་བ་སྟོང་བྱོན་ཀྱང་།  ། མཚན་དཔེ་གསུང་དབྱངས་དངོས་སུ་མི་ཐོས་ཀྱི།  ། སྐལ་དམན་བདག་གི་འདྲེན་པ་རྒྱལ་ཚབ་ཁྱོད།  ། སངས་རྒྱས་གཞན་ལས་བདག་ལ་ཐུགས་རྗེ་ཆེ།  ། བླ་མ་ཡི་དམ་སྐྱབས་གསུམ་ཀུན་འདུས་ཁྱོད།  ། ཁྱོད་གསུང་དབྱངས་ཀྱི་ང་རོས་ལེགས་བཤད་འདོམས།  ། གཞི་ལམ་འབྲས་བུའི་རྣམ་བཞག་བདག་གིས་གོ།  ། བཀའ་དྲིན་ཆེའོ་ད་དུང་ཐུགས་རྗེས་སྐྱོངས།  ། འདི་ནས་བཟུང་སྟེ་ཀུན་མཁྱེན་མ་ཐོབ་བར།  ། ཁྱོད་དང་མི་འབྲལ་ཁྱོད་ཀྱི་ཐུགས་རྗེས་བཟུང་།  ། ནམ་ཡང་གསང་བ་གསུམ་གྱི་བཀོད་པ་ཡིས།  ། ཆོས་དང་དཔལ་འབྱོར་ལྷུན་གྱིས་འགྲུབ་པར་ཤོག།
ཅེས་པ་ཁང་དམར་བསམ་གྲུབ་དགོན་གྱི་དགེ་སློང་བློ་བཟང་བསམ་གཏན་གྱི་འདོད་པ་ལྟར་བདག་ལམ་བྲག་བླ་མས་སྦྱར་བའོ། །  ། །